**Peeter Helme** (sündinud 6. septembril 1978 Tallinnas) on eesti kirjanik, ajakirjanik, kultuurikriitik, esseist ja publitsist. Ta on kohtus süüdi mõistetud lapseealise seksuaalse ahvatlemise eest.

Helme on õppinud Tartu Ülikoolis, Göttingeni Ülikoolis ja Berliini Vaba Ülikoolis ajalugu, kunstiajalugu ja usuteadust ning uurinud ja avaldanud peamiselt 20. sajandi poliitilist filosoofiat ja Saksa kirjanduslugu käsitlevaid artikleid.

Ajakirjanduslik tegevus
-----------------------

Peeter Helme esinemas Tallinna Kirjandusfestivalil 16. mail 2009.  
Foto: Ave Maria Mõistlik Aastatel 2006–2009 [*viide?*] andis ta välja võrguajakirja Kriteerium ja pidas 2016. aastani blogi Uus Kriteerium. 

Aastatel 2007–2010 tegi Helme Vikerraadios iganädalast uudiskirjanduse tutvustussaadet. 2010. aasta sügisest on sama saade eetris Klassikaraadios.

2010. aasta sügisest kuni 2014. aasta kevadeni tegi Vikerraadios kirjandussaadet "Loos on asju" koos Jan Kausiga. 2014. aasta sügisest juhib kirjandussaadet "Tõlkes leitud" ja koos Maarja Vainoga kultuurisaadet "Vasar".

Kriitiku ja publitsistina teeb ta eelkõige kirjandusteemaliste artiklite näol kaastööd Eesti ajalehtedele ja ajakirjadele. Töötas 2010. aasta kevadest kuni 2013. aasta detsembrini Areeni kirjandustoimetajana ning 2014. aasta jaanuarist kuni 2019. aasta jaanuarini Vikerraadio kirjandustoimetajana. 

2019. aasta jaanuari keskel asus Peeter Helme tööle Postimehe arvamustoimetuse juhatajana. Alates 3. aprillist 2019 kuni 30. oktoobrini 2019 oli ta ajalehe Postimees peatoimetaja. Ta astus peatoimetaja kohalt tagasi pärast seda, kui Postimehe töötajad talle umbusaldust avaldasid.

Loominguline tegevus
--------------------

Peeter Helme, Chaneldior ja Toomas Verrev moodustasid aastatel 2002–2003 tegutsenud kirjandusrühmituse MUNG. 2007. aasta detsembris ilmus kirjastuses Verb Peeter Helme romaan "Puudutus", mis leidis äramärkimist 2006. aasta romaanivõistlusel.

Ajakirja Looming 2008. aasta veebruarinumbris trükiti ära Helme lühijutt "Lihtne Buxtehude" ja 2010. aasta juulinumbris lühijutt "Laps". Märtsis 2013 avaldas Looming Helme õudusjutu "Saemehe töö" ja mais 2014 lühijutu "Pringlikütid Vabaduse väljakul".

### Romaanid

* "Puudutus". Romaan, Verb, Tallinn 2007, 174 lk.
* (Koostaja ja üks autoreid) "Kriteerium. Valitud artikleid 2006–2007". Valik artikleid, Eesti-Kambodža Ühing, Tallinn 2007, 191 lk.
* "September". Romaan, Pegasus, Tallinn 2009, 284 lk.
* "Varastatud aja lõpus". Romaan, Tuum, Tallinn 2011, 160 lk.
* "Tuleviku mäletajad. Sofia". Romaan, Pegasus, Tallinn 2013. 224 lk.
* "Sügaval läänes". Romaan, Jumalikud Ilmutused, Tallinn 2015. 94 lk.
* "Just sellist Eestit. Eesti Vabariigi 101 aastat ja 101 suurkuju" (koos Kaupo Meieli, Mari Niitra ja Elle-Mari Taliveega), Post Factum, 2018, ISBN 9789949603800.
* "Haakrist ja ajarelv". Romaan. Postimees Kirjastus, 2019, ISBN 9789949669028.

### Näidendid

* "Eestlaste endeemilistest haigustest: Karl Ernst von Baeri põhjal" (Näidend Baerist) *Looming* 12, 2009, lk 1608–1634
* "Kafkamäng" (avaldamata, kanti ette Draamateatri sarjas "Esimene lugemine" 8.12.2010)

### Toimetatud raamatud

* (koos Andres Langemetsa ja Rein Helmega) Carl von Clausewitz, "Sõjast". Tõlkinud Krista Räni, sari "Sõjandusvaramu klassika". Eesti Keele Sihtasutus, Tallinn 2004, 1114 lk.
* Grete Kutsar, "Nukud ja õunad". Kirjastus Pegasus, Tallinn 2009, 295 lk.
* Margus Karu, "Nullpunkt". Kirjastus Pegasus, Tallinn 2010, 365 lk.
* Igor Kotjuh (koostaja), "Kius olla julge. Luuletajad luulest. 21 esseed". Kirjastus Kite, Tallinn 2011, 237 lk.

### Ettekanded

Peeter Helme on pidanud loenguid, rääkides EELK Tallinna Kaarli koguduse loengusarja "Jalutades Jumala aedades" raames 2005. aastal konservatiivsest revolutsioonist ja Ernst Jüngerist. 2007. aastal pidas Helme välismaa ülikoolide eesti keele ja kultuuri õppejõududele ülevaateloengu uuemast Eesti kirjandusest ning rääkis 2008. aasta märtsis Eesti Kirjanduse Seltsi ülevaatekoosolekul 2007. aasta Eesti proosast. Ta on esinenud ka raamatukogutöötajatele ülevaadetega Eesti proosa ja luule hetkeseisust.

Ühiskondlik tegevus
-------------------

1999–2021 oli ta Korporatsioon Sakala liige.

1999–2004 oli Helme Rahvaerakonna Mõõdukate (SDE eelkäija) liige.

2004. aastast on Helme on Eesti Instituudi liige.

2009. aastal[*viide?*] asutas Helme koos Asko Künnapi, Jürgen Rooste ja Karl Martin Sinijärvega Siugja Sulepea kirjandusauhinna.

Eesti PEN-klubi taasasutamisel 3. veebruaril 2010 valiti ta ühtlasi ka selle juhatuse liikmeks.

Ta oli Eesti Kirjanike Liidu liige. 2012–2016[*lisa viide*] kuulus ta EKL-i juhatusse.

Kriminaalasi
------------

8. oktoobril 2019 sisenes Peeter Helme veebipõhisesse jututuppa Armastusesaal (www.armastusesaal.org) ning alustas vestlust kasutajaga Marleen12. Tütarlapse varjunime taga tegutses politseinik, kes matkis alaealist, et tuvastada võimalikke seksuaalkurjategijaid. Helme vestles Marleen12-ga mitme kuu vältel seksuaalsuse teemal, kuni ta detsembris 2019 kinni peeti. Helme vabastati ülekuulamiselt 20 tundi hiljem. Helme rääkis ajakirjandusele, et ta käis interneti jututoas ja ajas seal nilbet juttu, kuid arvas, et räägib täiskasvanuga.

2020. aasta märtsis saatis prokuratuur Harju maakohtusse süüdistuse karistusseadustiku § 179 koosmõjus § 26 järgi. Süüdistusakti kohaselt pani Helme toime noorema kui neljateistkümneaastase isiku seksuaalse ahvatlemise kõlbmatu katse. Augustis alanud kohtuprotsessil ei tunnistanud Helme end kuriteos süüdi. Novembris mõistis kohus Helmele karistuseks ühe aasta ja nelja kuu pikkuse vangistuse tingimisi kaheaastase katseajaga ning kohustas Helmet katseajal järgima kontrollnõudeid, sealhulgas osalema sotsiaalprogrammis, mille eesmärk on Helme võimalikku uut sellist süütegu edaspidi ära hoida. Helmelt mõisteti välja riigi tuludesse menetluskuludena 1327 eurot.

15. detsembril esitas Helme kaitsja Tallinna Ringkonnakohtule apellatsiooni. Juunis 2021 mõisteti Helme süüdi ka teises kohtuastmes. Peeter Helme süüdimõistmine jõustus 17. augustil, kui riigikohus ei võtnud tema kaitsja kaebust arutusele.

Seoses kriminaalasjaga arutas Eesti Kirjanike Liidu 13-liikmeline eestseisus 21. detsembril 2020 tema väljaarvamise küsimust, kuid otsustati piirduda tema tegevuse hukkamõistuga. EKL-i kolmeteistkümnest eestseisuse liikmest viis olid Helme väljaarvamise poolt, kuus vastu, kaks inimest jäid erapooletuks. 27. detsembril otsustas eestseisus liidu liikmete survel küsimust uuesti ning arvas Helme organisatsioonist välja.

Tunnustus
---------

* 2016 – aasta raamatusõber (raamatuteemaliste saadete eest Eesti Rahvusringhäälingus, koos Urmas Vadiga)

Isiklikku
---------

Peeter Helme on Rein Helme poeg, Mart Helme vennapoeg ning Martin Helme ja Maarja Vaino lellepoeg.

Viited
------

1. ↑  Õhtuleht (17. august 2021). "LÕPLIKULT SÜÜDI! Riigikohus jättis Peeter Helme kaitsja kaebuse menetlusse võtmata". *Õhtuleht*. Vaadatud 24.12.2021.
2. ↑  "Uued raamatud" Klassikaraadio kodulehel
3. ↑  "Loos on asju" Vikerraadio kodulehel
4. ↑  Postimehe peatoimetajaks sai Peeter Helme. ERR, 3. aprill 2019.
5. ↑  Postimehe peatoimetaja Peeter Helme otsustas tagasi astuda. ERR, 1. november 2019.
6. ↑  Püss, Fred. TÄISMAHUS | Loe Postimehe ajakirjanike umbusaldusavaldust peatoimetaja Peeter Helmele. Delfi, 2. november 2019.
7. ↑  "Postimehe peatoimetajaks saab Peeter Helme" Delfi, 03.04.2019
8. ↑  Registrite ja Infosüsteemide Keskus (RIK). Äriregistri teabesüsteem. Erakondade liikmete nimekirjad. Päring: Peeter Helme.[*alaline kõdulink*]
9. ↑  Postimehe peatoimetajaks saab Peeter Helme, Delfi, 3. aprill 2019
10. 1 2  "Peeter Helme sai tutvumise kuuendal minutil teada, et räägib 12aastasega: tema repliigid olid täiskasvanulikud", DELFI, 28. august 2020.
11. ↑  "Kohus mõistis Peeter Helme lapseealise seksuaalses ahvatlemises süüdi", Eesti Rahvusringhääling, 30. november 2020.
12. 1 2  "Peeter Helmet kahtlustatakse lapse seksuaalses ahvatlemises". Eesti Ekspress, 17. detsember 2019.
13. ↑  Leht: prokuratuur süüdistab Peeter Helmet alaealise seksuaalses ahvatlemises, ERR, 7. aprill 2020
14. ↑  "Peeter Helme ei tunnista süüd lapseealise seksuaalses ahvatlemises" ERR, 28. august 2020
15. ↑  Karoliina Vasli (30.11.2020). "Merle Parts kohtuotsusest: Peeter Helmel on tuvastatud hälbeline seksuaalne huvi lapseealiste vastu. Jutt arvutimängust oli eneseõigustus".
16. ↑  "Peeter Helme on endiselt süüta", DELFI, 30. detsember 2020.
17. ↑  "Peeter Helme jäi teises kohtuastmes lapseealise seksuaalses ahvatlemises jätkuvalt süüdi" Delfi, 10.06.2021
18. ↑  Kirjanik Peeter Helme süüdimõistmine jõustus, ERR
19. ↑  "Kirjanike liit Peeter Helmet välja ei heida" Eesti Rahvusringhääling, 21. detsember 2020.
20. ↑  "Kirjanike liidule ultimaatumi esitanud Kristiina Ehin: see pole koht, kus silmi pühkida ja kaasa tunda vägivallatsejale". Eesti Ekspress, 29. detsember 2020.
21. ↑  "Peeter Helme heideti kirjanike liidust välja" Eesti Rahvusringhääling, 27. detsember 2020.
22. ↑  "Kirjanikud heitsid Peeter Helme liidust välja". Õhtuleht, 27. detsember 2020.

Välislingid
-----------

* Mele Pesti. Uus mõtteloo ja kirjanduse vahendaja, Eesti Ekspress, 1. märts 2006
* Kaarel Kressa. Peeter Helme tutvustab kultuuri, Eesti Päevaleht, 12. august 2006
* Rein Veidemann. Romaanivõistlus tõi üllatusvõidu, Postimees, 13. märts 2007
* Kaarel Kressa. Helme esikromaani erandlikkus mõjub põnevalt, EPL, 12. jaanuar 2008
* Jürgen Rooste. Paariad ja kirjandusseparatistid, Sirp, 21. märts 2008
* Jürgen Rooste. Paariad ja kirjandusseparatistid III: kirjanduspeded
* Barbi Pilvre. Peeter Helme "Puudutus", EE, 16. mai 2008
* Heiki Haljasorg. Intervjuu kirjanik Peeter Helmega, www.terramariana.ee
* Kaarel Kressa. Peeter Helme – Vabadus ei ole eesmärk omaette. EPL, 2. mai 2009
* Teet Kallas. Tallinna plekkmehed ja plekknaised. Postimees, 16. mai 2006